
Προς: τα μέλη του Συλλόγου, ΔΟΕ, Συλλόγους Εκπ/κών  Π.Ε.,  στην Διεύθυνση Α’ Αθήνας, συντονιστές σχολικής και προσχολικής αγωγής της περιοχής μας
Θέμα: Πρωτοφανής αναλγησία- Απαράδεκτες συγχωνεύσεις τμημάτων ξανά μέσα στο καλοκαίρι – Να μην περάσουν
Συγχωνεύουν τμήματα με δύο εγκεκριμένες παράλληλες και έξι παιδιά που έχουν παραπεμφθεί
Μέσα στο κατακαλόκαιρο με κλειστά σχολεία και χωρίς τις μαζικές αντιδράσεις που ξέρουν ότι θα υπάρξουν, η Α’ Αθήνας αποφασίζει ξανά την σύμπτυξη τμημάτων, τμημάτων  Α’ Δημοτικού και τμημάτων  νηπιαγωγείων. Στις επιχειρούμενες συμπτύξεις συμπεριλαμβάνονται μεταξύ άλλων δύο τμήματα Δ’ δημοτικού του 79ου Δημοτικού Σχολείου Αθηνών. Καταγγέλλουμε την απόφαση αυτή ως απαράδεκτη και απαιτούμε να παρθεί πίσω! Επιδιώκουν να συγχωνεύσουν τάξεις και να δημιουργήσουν ασφυκτικά 25άρια τμήματα σε ένα σχολείο μάλιστα το οποίο έχει κατά κύριο λόγο αλλόγλωσσο μαθητικό πληθυσμό, ενώ στα δύο τμήματα φοιτούν δύο παιδιά με εγκεκριμένη παράλληλη στήριξη και έξι ακόμα που έχουν παραπεμφθεί για γνωμάτευση! Με πρωτοφανή αναλγησία και ταξικό κυνισμό ΔΙΠΕ Α’ Αθήνας και Υπουργείο Παιδείας κάνουν κουρελόχαρτο κάθε παιδαγωγική ανάγκη στο όνομα της οικονομίας της αγοράς, αδιαφορούν ανερυθρίαστα για την εκπαίδευση ως δημόσιο κοινωνικό αγαθό, αδιαφορούν πλήρως για τα παιδιά και την μόρφωσή τους, ειδικά για τις λαϊκές φτωχές οικογένειες. 

Υπουργείο και ΔΙΠΕ Α’ Αθήνας με τις συγχωνεύσεις πλήττουν τα μορφωτικά δικαιώματα των μαθητών/τριών μας και τα εργασιακά των εκπαιδευτικών. Υποβαθμίζουν τις συνθήκες μάθησης για όλους τους μαθητές/τριες και κυρίως αποστερούν από τους μαθητές/τριες με αναπηρίες ή/και ειδικές εκπαιδευτικές ανάγκες και ειδικές μαθησιακές δυσκολίες την ισότιμη ένταξή και κοινωνικοποίηση τους στο σχολικό περιβάλλον και την απρόσκοπτη πρόσβαση τους στην γνώση. Ταυτόχρονα, οι προσλήψεις των εκπαιδευτικών στα σχολεία μειώνονται  αισθητά αφού λόγω των συμπτύξεων χάνονται θέσεις εργασίας,  την ίδια στιγμή που προωθείται από το ΥΠΑΙΘΑ το ψηφιακό σχολείο. 

Καταπατούν κάθε δικαίωμα στη μόρφωση και μόνη έγνοια τους η αξιολόγηση, όπου κι εκεί έχουν επιδοθεί σε αμέτρητες παράνομες και απειλητικές εντολές, με τηλέφωνα, τελεσίγραφα  κι απειλές με πειθαρχικά. 

Οι συμπτύξεις και το κλείσιμο τμημάτων είναι προσφιλής τακτικής της Α’ Αθήνας και του υπουργείου παιδείας ενώ τον Μάη της φετινής χρονιάς οι δυναμικές κινητοποιήσεις των σωματείων και των εκπαιδευτικών εμπόδισε τις δεκάδες συγχωνεύσεις τμημάτων στην Α’ Αθήνας. 

Δεν θα υποταχθούμε, δεν θα επιτρέψουμε να φτιαχτούν ασφυκτικά 25αρια τμήματα για να στιβαχθουν οι μαθητ(ρι)ές μας και οι ανάγκες τους! Καμία σύμπτυξη, καμία κατάργηση τμήματος! 15 παιδιά στα τμήματα ΤΩΡΑ

Καλούμε τους συλλόγους διδασκόντων όπου δοθεί οδηγία για συγχωνεύσεις: 
•
να συντάξουν πρακτικά με την διαφωνία τους με τις συμπτύξεις τμημάτων και να τα προωθούν στην ΔΙΠΕ και στον Αριστοτέλη

•
να ενημερώνουν τους συλλόγους γονέων των σχολείων τους

Απαιτούμε: 
• να μην γίνει καμία συγχώνευση τμήματος και να σταματήσουν και οι κατευθύνσεις για περικοπές του Υπ. Παιδείας.

•
από τους Δ/ντές Εκπαίδευσης να εισηγηθούν θετικά σε όλα τα αιτήματα των σχολείων που θα καταθέσουν από Σεπτέμβρη αιτήματα κατατμήσεων και να σεβαστούν όλες τις πραγματικές εκπαιδευτικές ανάγκες, καθώς και τις σε πολλές περιπτώσεις ακατάλληλες  υποδομές των σχολικών κτιρίων και αιθουσών που επιβάλλουν μείωση αριθμού μαθητών.

Καλούμε
Τους Συλλόγους ΠΕ και τις ΕΛΜΕ, τη ΔΟΕ και την ΟΛΜΕ, τις Ενώσεις, τους  συλλόγους γονέων, την Ομοσπονδία Γονέων σε κοινό αγώνα υπεράσπισης των μορφωτικών δικαιωμάτων των μαθητών/τριων μας.

ΓΙΑ ΤΟ ΔΣ
Η πρόεδρος                                      Ο γραμματέας
                                      
Ρέππα Ντίνα                                   Μαρούτας Γιάννης
